- Jeg synes det er forkert, men løbet er kørt. Sådan siger Lisbeth Bach, der er nabo til byggeriet af et nyt sommerhus på hele 230 kvadratmeter. Det er på Ankerhusvej ved Blokhus, at det store sommerhus skal opføres. Ejeren af nabogrunden har fået en byggetilladelse til opføre det store hus, selvom det er dobbelt så stort som det tidligere sommerhus, der lå på grunden. Dertil kommer, at dele af klitlandskabet skal graves væk i forbindelse med byggeriet. Og det har fået både Lisbeth Bach og Danmarks Naturfredningsforening til at klage. Ikke den sidste klage Tirsdag er der kommet svar fra Byggeklageenheden. Klagen fra Danmarks Naturfredningsforening bliver ikke behandlet, da de ikke er en part i sagen og derfor ikke er klageberettigede. - Jeg synes, det er ærgerligt, at vi har tabt sagen i både Planklagenævnet og Byggeklageenheden, men det er ikke noget der overrasker, siger Søren Rosenberg, der er formand for Danmarks Naturfredningsforening i Jammerbugt Kommune. - På trods af det, tør vi godt gøre det igen en anden gang. Helt så fortrøstningsfuld er Lisbeth Bach ikke. Tilbage i februar overvejede hun at sælge sit sommerhus på grund af det nye byggeri ved siden af, og de overvejelser går hun stadig med, mens byggeriet nu er i fuld gang. - Jeg er elendig tilpas. Det går mig sådan på, at man kan give lov til det, for sommerhuset bliver så dominerende i landskabet. Og det danner jo præcedens for, at andre kan bygge lige så stort. Til sidst har vi ikke noget natur tilbage herude, siger hun. Men i dag bygger man jo større, end man gjorde for år tilbage. Er det ikke bare den naturlige udvikling? - Jo, og jeg kan godt se, at sommerhuset er flot. Jeg synes bare ikke, man skal ødelægge naturen for at få det bygget. Så skal man have områder, der er til alene for de store byggerier i stedet, mener hun.

Opsummering:
Lisbeth Bach har svært ved at forlige sig med at skulle være nabo til det store sommerhus.